Broj: 711-I-1807-162-21/22-04-23

Zagreb, 17. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu** **dužnosnika Branka Putareka, zamjenika gradonačelnika Grada Ivanca do 3. lipnja 2021.g.**, u postupku pokrenutom Odlukom Povjerenstva broj: 711-I-1600-P-162/21-02-11 od 27. kolovoza 2021**.,** na 176. sjednici, održanoj 17. lipnja 2022., donosi sljedeću

**ODLUKU**

1. **Istovremenim obnašanjem dužnosti zamjenika gradonačelnika Grada Ivanca i obavljanjem poslova direktora trgovačkog društva Poljoprivredno poduzeće Ivanec d.o.o., u razdoblju od 19. veljače 2021. do 12. ožujka 2021. te u razdoblju od 16. ožujka 2021. do 3. lipnja 2021.,** **dužnosnik Branko Putarek počinio je povredu članka 14. stavka 1. ZSSI-a, a obavljanjem poslova direktora trgovačkog društva Poljoprivredno poduzeće Ivanec d.o.o. u razdoblju od 12 mjeseci od prestanka obnašanja dužnosti zamjenika gradonačelnika Grada Ivanca i to od 3. lipnja 2021. do 3. lipnja 2022., dužnosnik Branko Putarek počinio je povredu članka 14. stavka 1. ZSSI-a, u vezi s člankom 20. stavkom 3. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Branku Putareku neće se izreći sankcija s obzirom da je od prestanka obnašanja dužnosti zamjenika gradonačelnika Grada Ivanca proteklo više od 12 mjeseci.**

Obrazloženje

Povjerenstvo je na 139. sjednici, održanoj 27. kolovoza 2021., pokrenulo postupak za odlučivanje o sukobu interesa protiv dužnosnika Branka Putareka, zamjenika gradonačelnika Grada Ivanca do 3. lipnja 2021., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova direktora trgovačkog društva Poljoprivredno poduzeće Ivanec d.o.o., u razdoblju od 19. veljače 2021. do 12. ožujka 2021. te od 16. ožujka 2021. do 3. lipnja 2021., kao i povrede članka 14. stavka 1. ZSSI-a, u vezi s člankom 20. stavkom 3. ZSSI-a, koja proizlazi iz obavljanja poslova direktora trgovačkog društva Poljoprivredno poduzeće Ivanec d.o.o. u razdoblju od 12 mjeseci od prestanka obnašanja dužnosti zamjenika gradonačelnika Grada Ivanca i to od 3. lipnja 2021. na dalje.

Na odluku o pokretanju postupka dužnosnik se očitovao dopisom, koji je u Povjerenstvu zaprimljen 15. listopada 2021. pod brojem: 711-U-5078-P-162/21-03-2. U navedenom dopisu dužnosnik navodi da su točni navodi da je u spomenutom razdoblju obavlja funkciju direktora u Poljoprivrednom poduzeću Ivanec d.o.o., međutim, Odlukom Povjerenstva broj: 711-I-402-P-373-18/21-14-17, koja je dužnosniku uručena 25. svibnja 2021., utvrđeno je da je dužnosnik u sukobu interesa zbog istovremenog obavljanja funkcije zamjenika gradonačelnika i direktora u trgovačkom društvu te mu je točkom IV iste Odluke naloženo bez odgode razriješiti spornu situaciju. Odluka dužnosnika je bila da prestane obavljati funkciju zamjenika gradonačelnika, a nastavi biti direktor trgovačkog društva iz razloga što je cijelo vrijeme funkciju zamjenika obavljao volonterski, bez zasnivanja radnog odnosa u Gradu Ivancu, tako da je egzistencija dužnosnika vezana uz posao u trgovačkom društvu, a ne u Gradu Ivancu. Iz istog razloga se nije ponovno kandidirao na ovu funkciju. U trenutku uručenja odluke smatra da nije imao potrebe poduzimati radnje, budući da više nije obavljao funkciju jer je izabran novi gradonačelnik i zamjenik.

Člankom 3. stavkom 1. točkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona.

Uvidom u Registar dužnosnika Povjerenstvo je utvrdilo da je Branko Putarek obnašao dužnost zamjenika gradonačelnika Grada Ivanca u mandatima 2013. – 2017. te 2017. - 2021. (do 3. lipnja 2021.). Stoga je i dužnosnik Branko Putarek povodom obnašanja dužnosti zamjenika gradonačelnika Grada Ivanca bio u obvezi postupati sukladno odredbama ZSSI-a.

Povjerenstvo je na 116. sjednici, održanoj 19. veljače 2021., donijelo odluku kojom je utvrđeno da je istovremenim obnašanjem dužnosti zamjenika gradonačelnika Grada Ivanca i obnašanjem funkcije direktora trgovačkog društva Poljoprivredno poduzeće Ivanec d.o.o., u razdoblju od 10. ožujka 2011. do 19. veljače 2021., dužnosnik Branko Putarek počinio povredu članka 14. stavka 1. ZSSI-a. Za utvrđenu povredu dužnosniku je izrečena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kuna, u trajanju od tri mjeseca u tri jednaka uzastopna mjesečna obroka, svaki u pojedinačnom iznosu od 1.000,00 kuna. Točkom IV. navedene odluke dužnosnik je upućen da bez odgode razriješi situaciju utvrđene povrede, u protivnom Povjerenstvo može protiv dužnosnika pokrenuti novi postupak.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, dužnosnici za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, sukladno članku 20. stavku 3. ZSSI-a, u trgovačkim društvima ne mogu obavljati funkcije člana nadzornog odbora, funkciju člana uprave odnosno direktora, kao niti funkciju prokurista.

Dužnosnik Branko Putarek je 23. lipnja 2021. podnio Izvješće o imovinskom stanju dužnosnika povodom prestanka obnašanja dužnosti zamjenika gradonačelnika Grada Ivanca te je Povjerenstvo provelo administrativnu provjeru Izvješća, pri čemu je utvrđeno kako je dužnosnik u rubrici „Podaci o drugim poslovima dužnosnika tijekom obnašanja mandata“ naveo da obavlja posao direktora trgovačkog društva Poljoprivredno poduzeće Ivanec d.o.o.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta: 070010320 upisano trgovačko društvo Poljoprivredno poduzeće Ivanec d.o.o., OIB: 35861469799, u kojem funkciju direktora obavlja dužnosnik Branko Putarek koji je ujedno jedan od imatelja udjela u tom trgovačkom društvu. Iz podataka povijesnog izvatka za navedeno trovačko društvo proizlazi da je dužnosnik Branko Putarek upisan kao direktor istog trgovačkog društva u kontinuitetu od 1999. do 12. ožujka 2021. te potom od 16. ožujka 2021. nadalje bez prekida.

Slijedom navedenog, u razdoblju koje je uslijedilo nakon donošenja odluke Povjerenstva od 19. veljače 2021. dužnosnik Branko Putarek bio je u povredi članka 14. stavka 1. ZSSI-a, koja proizlazi iz istovremenog obnašanja dužnosti zamjenika gradonačelnika Grada Ivanca i obavljanja poslova direktora trgovačkog društva Poljoprivredno poduzeće Ivanec d.o.o., u razdoblju od 19. veljače 2021. do 12. ožujka 2021. te od 16. ožujka 2021. do 3. lipnja 2021., kao i povredi članka 14. stavka 1. ZSSI-a u vezi s člankom 20. stavkom 3. ZSSI-a, koja proizlazi iz obavljanja poslova direktora trgovačkog društva Poljoprivredno poduzeće Ivanec d.o.o. u razdoblju od 12 mjeseci od prestanka obnašanja dužnosti zamjenika gradonačelnika Grada Ivanca i to od 3. lipnja 2021. do 3. lipnja 2022. Povjerenstvo je stoga donijelo odluku kao u točki I. izreke ovoga akta.

Povjerenstvo dužnosniku neće izreći sankciju uvažavajući okolnost da je u trenutku donošenja ove odluke proteklo više od 12 mjeseci od dana prestanka obnašanja dužnosti zamjenika gradonačelnika Grada Ivanca.

Slijedom svega gore navedenog, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Branko Putarek, osobnom dostavom
2. Objava na internetskoj stranici Povjerenstva
3. Pismohrana